બીજા બધા વિદ્યાર્થીઓની જેમ એમણે પણ સ્વપ્નો જોયાં હતાં કે કમ્પ્યુટર એન્જીનીયરીંગ ભણી મલ્ટીનેશનલ કંપનીમાં કામ મળી જશે. ખૂબ સારું વેતન હશે, સંપન્ન જીવનશૈલી જીવવા મળશે, વિદેશયાત્રાઓ કરવા મળશે, કદાચ અમેરિકા જેવા વિકસિત દેશમાં વસવા પણ મળશે, પ્રગતિની નવી તકો ખુલી જશે, જે આર્થિક સંકડામણ માતાપિતા અને પૂર્વજોએ જોઇ હતી એનાથી કાયમી મુક્તિ મળી જશે. માતાપિતા ગૌરવ લઇ શકશે. દેશ માટે સહુથી વધુ વિદેશી હુંડીયામણ ખેંચી લાવતા ઉદ્યોગમાં યોગદાન કરવા મળશે. એવું ઘણું ઘણું કરવા મળશે જે એમના કુળમાં પહેલાં કોઇએ ક્યારેય નહતું કર્યું.